Die onlangse debakel rondom die onthulling dat die bekende ANC-politikus en intellektueel, Pallo Jordan, ’n doktorsgraad versin het, maak iemand wat nou die titel van “intellektueel” aan ’n omstrede persoon wil koppel, die skyf van satirici. Onlangs het die Maroela-blogskrywer, Oom Herrie, in sy rubriek Oom Herrie se kerrie, die spot gedryf met ’n rits kamma-doktors en ere-doktorsgrade. Vir dié geleentheid het die skrywer self “Oom doktor Herrie” geword, maar darem net vir die dag omdat die doktorsgraad wat hy iewers oorsee verwerf het, só goedkoop was dat dit net ’n dag lank geld. Boonop is hy beïndruk dat, terwyl die universiteite hier so langtand vir Afrikaans is, daardie oorsese universiteit geen probleem het daarmee dat die proefskrif in Afrikaans ingedien word nie, al kan nie ’n enkele promotor eens Afrikaans verstaan nie. Dele van hierdie rubriek is pas (met toestemming) deur die rubriekskrywer, Blouwillem Theron oorgeneem.
Zuma, terloops, is heeltemal geregtig om die titel “doktor” te gebruik weens ’n aantal ere-doktorsgrade wat hy, veral in Maleisië, verwerf het. Een hiervan, wat die Limkokwing-universiteit aan hom toegeken het, is vir leierskap. Dit herinner ŉ mens aan Jan Spies se storie oor die alewig slapende hond Waaksaam.
Spotprenttekenaars en satiriese skrywers sal weldra gou weer die draak steek met die storie dat die OB ŉ CIA-spioen sou wees. Eintlik, as na die adjunkminister se verduideliking geluister word, het hy eerder “veranderingsagent” bedoel – iemand wat in die ander land geplaas is om ’n klimaat te skep wat vir die land wat die toutjies trek, bevorderlik is.
Wat ons veel eerder sien, is lomp strategieë om Zuma se beeld (weer) vlot te maak, sodat hy president kan bly sonder om die ANC te veel skade tot die einde van sy termyn te besorg. Die “strateë” het heel waarskynlik hul strategie daarom gebou dat die ANC sy greep op die regering, en die regering deur sy greep op die land se magsinstrumente en selfs onafhanklike liggame, dit sou kon vermag.
Wat ons nou sien, is die eerste barsies in die Zuma-drukkoker. Dit lyk steeds baie seker dat die werklike intellektuele in die ANC reeds ’n plan B implementeer, ’n plan waar Zuma ’n stiller agtergrondsrol speel, en heel moontlik heeltemal uitgerangeer gaan word. Maar Zuma is ’n politieke Houdini, en politiek uitgeslape. Hy het genoeg invloed in die ANC om toutjies oor ’n wye front te trek om sy beste belange te laat dien, en die politieke ashoop is nie wat hy in gedagte het nie.